CELEX: 32010R0387
Language: lt
Date: 2010-05-06 00:00:00
Title: 2010 m. gegužės 6 d. Komisijos reglamentas (ES) Nr. 387/2010, kuriuo iš dalies keičiamos Reglamento (EB) Nr. 1121/2009, kuriuo nustatomos išsamios Tarybos reglamento (EB) Nr. 73/2009 taikymo taisyklės, nuostatos dėl Kipre taikomo mažiausio ploto reikalavimo pereinamojo laikotarpio išmokoms už vaisius ir daržoves ir dėl Lenkijoje ir Slovakijoje ūkininkams taikomos vienkartinių išmokų už plotą schemos

7.5.2010   
            
            
               LT
            
            
               Europos Sąjungos oficialusis leidinys
            
            
               L 114/1
            
         KOMISIJOS REGLAMENTAS (ES) Nr. 387/2010
   2010 m. gegužės 6 d.
   kuriuo iš dalies keičiamos Reglamento (EB) Nr. 1121/2009, kuriuo nustatomos išsamios Tarybos reglamento (EB) Nr. 73/2009 taikymo taisyklės, nuostatos dėl Kipre taikomo mažiausio ploto reikalavimo pereinamojo laikotarpio išmokoms už vaisius ir daržoves ir dėl Lenkijoje ir Slovakijoje ūkininkams taikomos vienkartinių išmokų už plotą schemos
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 142 straipsnio c ir e punktus,
   kadangi:
   
               (1)
            
            
               Pagal 2009 m. spalio 29 d. Komisijos reglamento (EB) Nr. 1121/2009, kuriuo nustatomos išsamios Tarybos reglamento (EB) Nr. 73/2009 IV ir V antraštinėse dalyse numatytų paramos ūkininkams schemų taikymo taisyklės (2), 5 straipsnio 1 dalį, to reglamento 1 straipsnio 1 dalies g punkte nurodytos pereinamojo laikotarpio išmokos už vaisius ir daržoves gali būti skiriamos tik už plotus, kurie, kaip nurodyta paraiškose gauti paramą, yra ne mažesni kaip 0,3 hektaro. 2010 m. vasario 18 d. raštu ir 2010 m. kovo 1 d. raštu Kipras pranešė Komisijai konkretų žemės ūkio valdų dydį ir paraiškų gauti paramą, susijusių su pereinamojo laikotarpio išmokomis už vaisius ir daržoves, konkrečiai – citrusinius vaisius, struktūrą. Todėl mažiausias plotas, už kurį skiriama ši išmoka, turėtų būti sumažintas iki 0,1 hektaro.
            
         
               (2)
            
            
               Reglamento (EB) Nr. 73/2009 124 straipsnio 1 dalyje išdėstytos taisyklės, pagal kurias nustatomas naujųjų valstybių narių žemės ūkio paskirties žemės plotas pagal vienkartinės išmokos už plotus schemą, numatytą to reglamento 122 straipsnyje.
            
         
               (3)
            
            
               Pagal Reglamento (EB) Nr. 1121/2009 89 straipsnį Lenkijos ir Slovakijos žemės ūkio paskirties žemės plotai nustatyti to reglamento VIII priede.
            
         
               (4)
            
            
               2009 m. gruodžio 1 d. raštu Lenkija pranešė Komisijai, kad, remdamasi Reglamento (EB) Nr. 73/2009 124 straipsnio 1 dalimi, peržiūrėjo savo naudojamos žemės ūkio paskirties žemės, kuri atitinka vienkartinės išmokos už plotus schemos reikalavimus, plotą. Peržiūra atlikta po Reglamento (EB) Nr. 73/2009 17 straipsnyje nurodytos žemės ūkio paskirties sklypų identifikavimo sistemos atnaujinimo, kurį atlikus paaiškėjo, kad naudojamos žemės ūkio paskirties žemės, kuri 2003 m. birželio 30 d. buvo geros agrarinės būklės, plotas yra mažesnis nei manyta. Todėl žemės ūkio paskirties žemės, kuriai taikytina vienkartinės išmokos už plotus schema, plotas turėtų būti sumažintas iki 14 137 000 hektarų.
            
         
               (5)
            
            
               2010 m. sausio 4 d. raštu Slovakija pranešė Komisijai, kad, remdamasi Reglamento (EB) Nr. 73/2009 124 straipsnio 1 dalimi, peržiūrėjo savo naudojamos žemės ūkio paskirties žemės, kuri atitinka vienkartinės išmokos už plotus schemos reikalavimus, plotą. Šią peržiūrą atlikti paskatino pastaraisiais metais įgyta patirtis, susijusi su vienkartinių išmokų už plotą pagal vienkartinės išmokos už plotus schemą atitikties sąlygų tikrinimu, kurį atlikus paaiškėjo, kad naudojamos žemės ūkio paskirties žemės, kuri 2003 m. birželio 30 d. buvo geros agrarinės būklės, plotas yra mažesnis nei manyta. Todėl žemės ūkio paskirties žemės, kuriai taikytina vienkartinės išmokos už plotus schema, plotas turėtų būti sumažintas iki 1 865 000 hektarų.
            
         
               (6)
            
            
               Todėl Reglamentą (EB) Nr. 1121/2009 reikėtų atitinkamai iš dalies pakeisti.
            
         
               (7)
            
            
               Šiuo reglamentu siūlomas pakeitimas turėtų būti taikomas priemokų skyrimo laikotarpiams, kurie prasideda nuo 2010 m. sausio 1 d.
            
         
               (8)
            
            
               Šiame reglamente numatytos priemonės atitinka Tiesioginių išmokų vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 1121/2009 iš dalies keičiamas taip:
   
               1.
            
            
               5 straipsnio 1 dalies trečia pastraipa pakeičiama taip:
               „Graikijoje ir Kipre 1 straipsnio 1 dalies g punkte nurodytos pereinamojo laikotarpio išmokos už vaisius ir daržoves skiriamos tik už plotus (už kiekvieną augalų rūšį), kurie, kaip nurodyta paraiškose, yra ne mažesni kaip 0,1 hektaro, o kiekvienas dirbamas sklypas yra didesnis už mažiausią plotą, kurį pagal Reglamento (EB) Nr. 1122/2009 13 straipsnio 9 dalyje numatytas ribas nustato valstybė narė.“
            
         
               2.
            
            
               VIII priedas iš dalies keičiamas taip:
               
                           a)
                        
                        
                           Lenkijai skirtas įrašas pakeičiamas taip:
                           
                                       „Lenkija
                                    
                                    
                                       14 137“
                                    
                                 
                     
                           b)
                        
                        
                           Slovakijai skirtas įrašas pakeičiamas taip:
                           
                                       „Slovakija
                                    
                                    
                                       1 865“
                                    
                                 
                     
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas paraiškoms gauti paramą, susijusioms su priemokų skyrimo laikotarpiais, kurie prasideda nuo 2010 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2010 m. gegužės 6 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 30, 2009 1 31, p. 16.
   
      (2)  OL L 316, 2009 12 2, p. 27.